Thys en Trix is broer en suster en ook ywerige maar onbeholpe polisiemanne. Hulle onderlangse twis veroorsaak dat hulle geskors word nadat hulle die polisiediens wéér in die verleentheid stel. Speurder Solomons ondersoek die bedrywighede van ’n misdaad- sindikaat in ’n eksklusiewe gholflandgoed buite Mosselbaai. Vanweë hulle ‘vanilla-voorkoms’ word Thys en Trix vir die eerste keer uitgesonder as die bekwaamste span om ’n ondersoek te lei, of eerder te laat ly, maar die feit dat hulle moet voorgee om ’n getroude paartjie te wees om die ondersoek geloofwaardig te maak, bemoeilik die situasie. Solomons sal hulle vergesel, maar is glad nie ingenome met die feit dat hy die butler gaan wees nie.
“Ek kan nie wag dat mense hierdie rolprent sien nie. Dit is definitief iets anders as tevore en Quentin C. Krog het dit reggekry om die spioenstorie op ’n manier te vertel dat jy heeltyd gaan wonder wie die boewe is. Die film is gevul met ‘twists and turns’, en baie lekkerkomedie-tonele wat jou vir ’n oomblik gaan laat vergeet van al die ander drama in die wêreld.” – Bouwer Bosch.
“Ek is regtig opgewonde dat die dag finaal aangebreek het vir ons om Thys & Trix met Suid-Afrika te deel. Ons het hard gewerk om ’n film te skep waar die gehoor na die tyd uit die teater kan stap met glimlagte op hulle gesigte en voel dat hulle geld en tyd goed spandeer is. Ek wil almal aanmoedig wat die film geniet om almal vir wie hulle ken daarvan te vertel om dit in teaters te gaan sien!” – Quentin C. Krog.